Ego Villelmus, comes Jovigniaci, notum facio omnibus presentes litteras inspecturis, quod monachi de Senan habent medietatem in nemoribus et in planis que sunt a Fossa Luparie usque ad viam de Valle-Bevrain, et de via de Valle-Bevrain usque ad vallem de Valenteis, et sicut rivus de Valenteis importat contra montem usque ad nemora domini de Firmitate. In illa videlicet parte que est versus Campumvallonis, sextam etiam partem nemorum et planorum habent a rivo de Valenteis usque ad viam de Hais; et de via de Hais usque ad viam de Prissiaco, usque ad viam Setpaus; et exinde usque ad nemora domini de Firmitate. Tali quidem modo quod ego non possum vendere predicta nemora sine monachis, nec monachi sine me, sed tam mihi quam eis licet partiri mobile nemorum; et tunc poterit unusquisque de parte sua facere quod voluerit. Fundus, vero, terre neutri nostrum partiri licet, sine assensu utriusque partis; et si ego misero quadrigam meam in illa nemora, similiter et monachi possunt mittere quadrigam suam in illa nemora et e converso. Preterea, sciendum est omnibus quod omnes illi de Mino et de Balneolis et de Campovalonis usque ad Senam qui currunt in predicta nemora per forestagium, debent reddere predictis monachis avenam et panes qui debentur pro forestagio; famulis autem meis debent reddere denarios. Memorandum est quod homines monachorum non debent forestagium, et hec omnia debent reddi in terra monachorum. Prepositus, vero, de Cesiaco se quarto et non amplius, sed bene cum minus, si ei placuerit, manducare in domo ubi panes et avene recipiuntur; et omnes colentes terram meam debent unusquisque bichetum frumenti famulis meis. Presertim, sciendum est quod magna justicia predictorum nemorum mea est, et quod ego debeo ponere forestarium; qui forestarius debet annuatim facere fidelitatem priori de Senam, ubi prior voluerit, ad diem ab ipso priore assignatam. Et prior de Senam debet habere medietatem capitalis et foresfactorum que levata fuerint pro causa nemorum, usque ad quinque solidos; et forestarius computabit cum predicto priore, et respondebit ei de capitali et de foresfactis. Actum, anno Gracie, Mº CCº XVIº.